Család(ki)képző nap

- Winkler Zsolt plébános -

Családi napot rendezünk Kunszigeten április 14-én, az ingyenes programra április 8-ig lehet regisztrálni.

A Család(ki)képző nap szlogenje: „Egy nap a családokért!” Délelőtt 10 órától a sportcsarnokba várjuk az érdeklődőket Ritter Andrea tanácsadó szakpszichológus, autogén tréner előadására, amelynek címe: Család, mint sorsformáló erő.

A program ezután az iskolában folytatódik, ahol kötetlen beszélgetéseken vesznek részt a vendégek. A felnőtt öt témakörből választhatnak: Harmonikus házasság, harmonikus család; Dacolva a világgal – Másfél éves kortól az iskolás korig; Kamasz konfliktusok az iskolában és otthon; A családok egységéért – Krízishelyzetek és annak kezelése a családban; Szépkorúak szerepe a családban. A fiatalok számára beszélgetést szervezünk (szintén az iskolában) Ki voltam, ki vagyok, ki leszek? címmel.

A gyerekeknek játszóházat rendezünk a plébániában, és annak udvarán.

13 órakor közösen ebédelünk majd a plébánia udvarán készülő bográcsételből.

Fél háromtól kezdődik a vidám családi délután, amelynek keretében lesz tombola, táncház és koncertet ad a Hangraforgó együttes is – ezeknek a programoknak ugyancsak a plébánia udvara lesz a helyszíne.

A délutáni program része egy családi vetélkedő is, amelyet a sportcsarnokban rendezünk. A vetélkedőre „családok”, vagyis nyolcfős csapatok jelentkezését várjuk, amelyek rokonokból, baráti viszonyban lévő családokból állnak: csapatonként négy felnőttből és négy gyerekből. A vetélkedőre nyolc „család” jelentkezését tudjuk elfogadni, a jelentkezés sorrendjében.

A Család(ki)képző nap ingyenes, a részvétel azonban előzetes regisztrációhoz kötött. A kitöltött regisztrációs lapokat április 8-ig várjuk.

További információ: Winkler Zsolt plébános, +3620/3376143.